1. Uvod

Svet je 21. junija 2013 po objavi pomladanske napovedi Komisije za leto 2013 in Komisijinih ocen programov stabilnosti in konvergenčnih programov držav članic odločil, da morajo Belgija, Španija Francija, Malta, Nizozemska, Portugalska in Slovenija sprejeti vrsto ukrepov v okviru postopka v zvezi s čezmernim primanjkljajem (člen 126 Pogodbe)[1].

Svet je zlasti pregledal obstoječe stanje glede čezmernega primanjkljaja Španije, Francije, Nizozemske, Portugalske in Slovenije. Ugotovil je, da so te države članice sprejele učinkovite ukrepe v skladu s priporočili Sveta na podlagi člena 126(7) Pogodbe, vendar je po sprejetju prvotnih priporočil prišlo do nepričakovanih neugodnih gospodarskih dogodkov z obsežnimi negativnimi posledicami za javne finance. Zato je Svet (na priporočilo Komisije) sklenil, da so bili za te države pogoji iz člena 3(5) Uredbe (ES) št. 1467/1997, izpolnjeni, in izdal nova priporočila na podlagi člena 126(7) Pogodbe. Svet je podaljšal obstoječe roke za odpravo čezmernega primanjkljaja do leta 2014 za Nizozemsko, do leta 2015 za Francijo, Portugalsko in Slovenijo ter do leta 2016 za Španijo. Za te države je določil 1. oktober kot rok za sprejetje učinkovitih ukrepov in (z izjemo Portugalske[2]) za podrobno poročanje o načrtovani konsolidacijski strategiji za izpolnitev ciljev v skladu s členom 3(4a) Uredbe Sveta (ES) št. 1467/1997[3].

Poleg tega je Svet na priporočilo Komisije na podlagi člena 126(8) Pogodbe sklenil, da Belgija ni sprejela učinkovitih ukrepov za odpravo čezmernega primanjkljaja do leta 2012 v skladu s Priporočilom Sveta z dne 2. decembra 2009 in je na podlagi člena 126(9) Pogodbe Belgijo pozval, naj odpravi stanje čezmernega primanjkljaja do leta 2013. Belgija je morala do 15. septembra poročati o ukrepih, ki jih je sprejela za izpolnitev tega poziva v skladu s členom 5(1a) Uredbe Sveta (ES) št. 1467/1997.

Svet je (na predlog Komisije) sklenil tudi, da na podlagi člena 126(6) Pogodbe začne nov postopek v zvezi s čezmernim primanjkljajem za Malto in državi izdal priporočilo na podlagi člena 126(7), da bi Malta odpravila stanje čezmernega primanjkljaja do leta 2014. Svet je določil, da mora Malta do 1. oktobra sprejeti učinkovite ukrepe ter v skladu s členom 3(4a) Uredbe Sveta (ES) št. 1467/1997 podrobno poročati o načrtovani konsolidacijski strategiji za izpolnitev ciljev.

2. Ocena sprejetih ukrepov

V skladu z Uredbo (ES) št. 1467/1997 in revidiranim kodeksom ravnanja[4] bi se moralo šteti, da je država članica sprejela učinkovite ukrepe, če je ukrepala v skladu s priporočilom iz člena 126(7) PDEU. V skladu s kodeksom ravnanja je treba pri oceni učinkovitih ukrepov upoštevati zlasti, ali je zadevna država članica izpolnila letne proračunske cilje in izboljšala ciklično prilagojeni saldo brez enkratnih in drugih začasnih ukrepov, ki jih je prvotno priporočil Svet. Če je proračunski saldo nižji od priporočenega oziroma je izboljšanje ciklično prilagojenega salda brez enkratnih in drugih začasnih ukrepov manjše od prilagoditve, ki je osnova za izpolnitev cilja, je treba opraviti skrbno analizo razlogov za nezadosten rezultat. Kodeks ravnanja določa tudi, da mora biti ocena v primeru večletnega prilagajanja osredotočena predvsem na že napovedane ali sprejete ukrepe, namenjene zagotavljanju ustreznega napredka pri odpravi čezmernega primanjkljaja v roku, ki ga je določil Svet.

Belgija, Španija, Francija, Malta, Nizozemska in Slovenija so Komisiji predložile poročila o ukrepih, sprejetih na podlagi priporočil Sveta z dne 21. junija in sklepa Sveta. V primeru Portugalske, ki izvaja program za makroekonomsko prilagoditev, poteka poročanje o proračunski strategiji v okviru tega programa v skladu s členom 10(2) Uredbe (EU) št. 472/2013, ki je začela veljati 30. maja 2013. Belgija, Španija, Francija, Malta, Nizozemska in Slovenija so Komisiji in Euroskupini predložile tudi osnutke proračunskih načrtov za prihodnje leto v skladu z Uredbo (EU) št. 473/2013[5].

Komisija je pregledala poročila o učinkovitih ukrepih, ki so jih predložile države članice, in te ukrepe ocenila glede na jesensko napoved Komisije za leto 2013, objavljeno 5. novembra 2013. V primeru držav članic euroobmočja (Belgija, Španija, Francija, Malta, Nizozemska in Slovenija) je ta ocena upoštevana tudi v mnenju Komisije z dne 15. novembra 2013 o osnutkih proračunskih načrtov teh držav članic[6]. Glavne ugotovitve te ocene so navedene v Prilogi k temu sporočilu.

3. Države članice euroobmočja, v katerih poteka program za makroekonomsko prilagoditev

Odkar je 30. maja 2013 začela veljati Uredba (EU) št. 472/2013 o okrepitvi gospodarskega in proračunskega nadzora v državah članicah euroobmočja, ki so jih prizadele ali jim grozijo resne težave v zvezi z njihovo finančno stabilnostjo, poteka spremljanje držav članic euroobmočja, v katerih poteka program za makroekonomsko prilagoditev, glede njihovega izpolnjevanja priporočil v okviru postopka v zvezi s čezmernim primanjkljajem – ki vključuje letne proračunske cilje programa za makroekonomsko prilagoditev v skladu s členom 10(2)(b) navedene uredbe – in sicer kot del rednega spremljanja napredka pri izvajanju programa, kot je določeno v členu 7(4) iste uredbe.

Ta člen določa, da Komisija spremlja napredek države članice pri izvajanju programa za makroekonomsko prilagoditev in o napredku na tri mesece obvešča Ekonomsko-finančni odbor. V skladu s stalno prakso Komisije se spremljanje napredka zadevne države članice na proračunskem področju osredotoča na ugotavljanje, ali so bili popravljalni ukrepi, dogovorjeni z državo članico, ustrezno izvedeni. Dokazi, da je država članica dejansko sprejela ukrepe, opredeljene v programu za izpolnitev proračunskih ciljev, se tako štejejo za zadostne, da se lahko sklepa, da je zadevna država članica sprejela učinkovite ukrepe za odpravo čezmernega primanjkljaja v smislu členov 3 in 5 Uredbe (ES) št. 1467/1997.

Ta metodologija – ki nadomešča metodo, opisano v kodeksu ravnanja – upošteva posebno naravo ekonomske in proračunske discipline, ki se uporablja za države članice, v katerih poteka program za makroekonomsko prilagoditev. Zlasti upošteva dejstvo, da so ekonomski scenarij in ukrepi, ki jih je treba sprejeti, dogovorjeni in podrobno opredeljeni.

4. Zaključek

Komisija je ocenila proračunski položaj in zlasti ukrepe, sprejete na podlagi priporočil Sveta (v primeru Belgije pa sklepa o pozivu). Komisija meni, da so Belgija, Španija, Francija, Malta, Nizozemska in Slovenija sprejele učinkovite ukrepe in da za te države članice na tej stopnji niso potrebni nadaljnji koraki v postopku v zvezi s čezmernim primanjkljajem. Podrobnosti ocen Komisije so navedene v mnenjih Komisije o osnutkih proračunskih načrtov teh držav članic. Kar zadeva Portugalsko, je bil zadnji pregled skladnosti programa zaključen 3. oktobra 2013 s pozitivno oceno.

Komisija bo v skladu s Pogodbo in paktom za stabilnost in rast še naprej skrbno spremljala proračunska gibanja.

[1] Vsi dokumenti, povezani s postopkom v zvezi s čezmernim primanjkljajem za posamezne države članice, so na voljo na:

http://ec.europa.eu/economy_finance/economic_governance/sgp/deficit/index_en.htm

Svet je 21. junija izdal tudi nova priporočila Poljski v skladu s členom 126(7). Poljski organi so Komisiji predložili poročilo o ukrepih, sprejetih na podlagi priporočila. Ocena tega poročila je predmet priporočila Komisije za sklep Sveta na podlagi člena 126(8), ki je bilo prav tako sprejeto 15. novembra 2013.

[2] Portugalska bo poročala v okviru svojega programa za makroekonomsko prilagoditev. V skladu s členom 10(2a) Uredbe (EU) št. 472/2013 Portugalski ni treba posebej poročati še v okviru postopka v zvezi s čezmernim primanjkljajem.

[3] UL L 209, 2.8.1997, str. 6.

[4] „Podrobna navodila za izvajanje pakta za stabilnost in rast ter smernice za obliko in vsebino programov stabilnosti in konvergenčnih programov“, na voljo na: http://ec.europa.eu/economy_finance/economic_governance/sgp/index_en.htm.

[5] Poljski (ki ni članica euroobmočja) in Portugalski (v kateri poteka program za makroekonomsko prilagoditev) ni treba predložiti osnutka proračunskega načrta.

[6] Analiza služb Komisije, ki je bila podlaga za oceno, je objavljena v delovnih dokumentih služb Komisije, priloženih mnenjem Komisije.